Fundaşul central Joel Matip şi mijlocaşul Thiago Alcantara, aflaţi la final de contract, vor parasi Liverpool după acest sezon, a anunţat vineri clubul englez, scrie AFP, potrivit Agerpres.
Matip, 32 de ani, a petrecut opt sezoane cu Liverpool, unde a ajuns fără taxe de transfer la finalul contractului cu clubul german Schalke 04.
Fostul internaţional camerunez, unul dintre primii jucători recrutaţi de antrenorul german Juergen Klopp, care şi el va părăsi banca tehnică la finalul sezonului, a jucat în 201 meciuri pentru Liverpool, cu care a câştigat Liga Campionilor în 2019 şi Premier League în 2020.
"Aţi văzut vreodată un transfer mai reuşit al unui jucător liber de contract decât al lui Joel Matip?", a declarat Juergen Klopp într-o conferinţă de presă. "Nu cred că am întâlnit mulţi jucători mai îndrăgiţi decât Joel Matip (...) Un profesionist minunat, un fotbalist minunat şi un om minunat", a spus Klopp. "Clubul care îl va lua va fi unul norocos, este un fotbalist de talie mondială", a adăugat el.
Internaţionalul spaniol Thiago Alcantara, în vârsta de 33 de ani, s-a alăturat lui Liverpool de la Bayern Munchen pentru 28 de milioane de euro în 2020, dar accidentările l-au limitat la doar 98 de apariţii pentru echipa de pe Anfield, dintre care una singură în acest sezon.
În prezent, Liverpool este pe locul 3 în Premier League, cu o etapă rămasă.